# Η ηθική φιλοσοφία του Καντ

# (η «κατηγορική προσταγή\*»)

# Α. Οριοθέτηση του προβλήματος

1. Ο Καντ αρχίζει την ηθική του φιλοσοφία με το ερώτημα: «Με ποιο **κριτήριο** μπορώ να προσδιορίσω αν μία συμπεριφορά (μια πράξη ή μια απόφαση) είναι ηθική = επιθυμητή – αξιέπαινη – ορθή (και για το ατομικό και για το κοινωνικό συμφέρον)»; [Οι υπάρχουσες ηθικές θεωρίες σε ποιο βαθμό κατάφεραν να εντοπίσουν ένα τέτοιο κριτήριο, κατάλληλο και επαρκές, για να θεμελιώσουν σ’ αυτό την ηθική συμπεριφορά;] Αν εντοπίσω ένα τέτοιο κριτήριο που με πείθει για την ακρίβεια και αποτελεσματικότητά του, δεν είναι σκόπιμο να ζητήσω να το κάνω **κανόνα ζωής**, ώστε έτσι να αποφεύγω πολλά προβλήματα που απορρέουν από τον υποκειμενισμό με τον οποίο οι άνθρωποι ‘αξιολογούν’ και ‘πράττουν’;
2. Στο ερώτημα αυτό ο Καντ επισημαίνει πως πρέπει να είμαστε πολύ προσεκτικοί. Η ηθική μας συμπεριφορά δεν έχει αξία – την αξία που της πρέπει – εάν διαπράττουμε το σφάλμα να τη συγχέουμε με τρεις παράγοντες που τη φθείρουν και αλλοιώνουν το νόημά της: **(α) με την προδιάθεση:** δεν μπορεί – πιστεύει – να θεωρηθεί ‘ηθική’ η πράξη που απορρέει από τον καλό ή τον κακό μας ‘χαρακτήρα’, από τη γενική δηλαδή τάση που έχουμε να εκδηλώνουμε μία ορισμένη (συνειδητή / ασύνειδη) συμπεριφορά **(β) με το συναίσθημα:** γιατί το συναίσθημα είναι κάτι εξαιρετικά ‘ευάλωτο – ευμετάβλητο – αναστρέψιμο’ **(γ) με τη σκοπιμότητα:** δεν νοείται ως ‘ηθικά ακέραιη’ η πράξη εκείνη που αποβλέπει κάπου, που περικλείει ιδιοτέλεια - ‘ενοχλητική’ για τους άλλους.
3. Επομένως, κατά τον Καντ, **η ηθική συμπεριφορά** πρέπει: 1)να είναι απαλλαγμένη από τα ανορθολογικά στοιχεία που τη συσκοτίζουν = να είναι **‘καθαρή’**, όπως τη χαρακτηρίζει, αυτόνομη, απόλυτη και ακέραιη 2)να αξιολογείται αποκλειστικά και μόνο μέσα από την **πρόθεση** που την υποκινεί και 3)πρέπει να πηγάζει από την **αίσθηση του καθήκοντος =** να υπαγορεύεται από τη συνειδητή πεποίθηση πως μόνο χάρη σ’ αυτή είμαστε γνήσιοι και πράττουμε το ορθό.

**ΣΧΟΛΙΟ:** Ο Καντ πιστεύει – κι εδώ θυμίζει τον παλιό εκείνο Σωκράτη – ότι όλοι οι άνθρωποι μπορούν να είναι ηθικοί, κι ότι «πρέπει = μπορώ». Διαμορφώνει λοιπόν μία άκαμπτη μεν, πλην ενδιαφέρουσα φιλοσοφική ηθική, με την πεποίθηση ότι η ηθική μας συμπεριφορά αξίζει μόνο εφόσον είμαστε πρόθυμοι να δεχτούμε ότι την έχουμε απόλυτη ανάγκη […] – άποψη που σε μεγάλο βαθμό μένει αξεπέραστη!

## \*ΒΟΗΘΗΤΙΚΟ ΛΕΞΙΛΟΓΙΟ

**Καθαρή βούληση =** η ηθική στάση που αντιμετωπίζει το ενέργημα ως αυτοσκοπό.

**Εμπειρική βούληση =** η ηθική στάση που βλέπει το ενέργημα ως μέσο για την πραγματοποίηση κάποιου άλλου σκοπού.

**Αυτόνομη βούληση =** η βούληση που αυτοπροσδιορίζεται – κι επομένως χαρακτηρίζεται από απόλυτη ελευθερία και άτεγκτη υπακοή στις επιταγές της.

**ΒΑΣΙΚΗ ΘΕΣΗ: Ηθική** είναι η πράξη εκείνη που ως κίνητρό της έχει την ‘αίσθηση του καθήκοντος’ ·**ηθική** αντίστοιχα είναι η συμπεριφορά εκείνη που απορρέει από τη βεβαιότητα ότι μέσω αυτής διαφυλάττουμε την ηθική ακεραιότητα, όχι μόνο τη δική μας, αλλά και της κοινωνίας στο σύνολό της. Σε κάθε ηθικό λοιπόν ενέργημα ή δίλημμα ο άνθρωπος οφείλει να τιμά τις **ηθικές** **αξίες** (αγάπηγιατον πλησίον – δικαιοσύνη – ειρήνη – ατομική αξιοπρέπεια κ. ά) χάριν των αξιών καθαυτών, κι όχι επειδή μέσω αυτών αποβλέπει στην ικανοποίηση κάποιου άλλου σκοπού· η ***κατηγορική προσταγή\**** ορίζει ότι το «δέον» είναι ένας ηθικός κανόνας ανυπέρβλητοςπου αφορά όλους τους ανθρώπους εξίσου – δεν επιτρέπει παρεκκλίσεις – δεν θεμελιώνεται πουθενά αλλού παρά στην απόλυτη ανάγκη να υπάρχει και να τηρείται πιστά.

**Η κατηγορική προσταγή και οι διατυπώσεις της**

1ον πρέπει το υποκείμενο της πράξης να θέλει ο γνώμονας (κανόνας) της πράξης του να ισχύει ως καθολικός νόμος.

2ον πρέπει κάθε υποκείμενο να πράττει έτσι, ώστε να μεταχειρίζεται πάντοτε όλους τους άλλους ανθρώπους – όπως και τον εαυτό του – ως σκοπούς και όχι (μόνο) ως μέσα των πράξεών του.

**Π α ρ ά δ ε ι γ μ α:** Εάν διατείνομαι ότι τιμώ την ατομική αξιοπρέπεια – επειδή τη θεωρώ απαραίτητη για κάθε άνθρωπο – πρέπει, κάθε φορά που αισθάνομαι ότι απειλείται η αξιοπρέπεια η δική μου – ή των άλλων – να παρεμβαίνω για να αποκαταστήσω, με τα λόγια ή τις πράξεις μου την αξιοπρέπεια αυτή καθαυτή. Μόνο έτσι νοείται ως ηθική η συμπεριφορά μου – κι όχι με το να επιδιώκω μέσω της στάσης μου να κερδίσω τη συμπάθεια των άλλων και την αποδοχή μου από μέρους τους.

**► Κριτική τοποθέτηση:** ποια είναι η ευεργετική πλευρά της καντιανής ηθικής – ποιες είναι οι υπερβολές και οι αστοχίες της;

1. Είναι πολύτιμη **γιατί θωρακίζει τη συμπεριφορά μας με τη νηφαλιότητα και καθολικότητα που μόνο η λογική συνήθως επιτρέπει στον άνθρωπο και δίνει μια ακέραια ανθρωπιστική, όχι συμφεροντολογική, διάσταση στις ηθικές μας επιλογές.**
2. Παραβλέπει ότι **οι δυνάμεις της ψυχής, από τις οποίες προσδιορίζονται και οι ηθικές μας επιλογές, περιλαμβάνουν υποχρεωτικά, εκτός από τη λογική, κ α ι το συναίσθημα – τη βούληση – τη φαντασία – την ενόραση.**
3. Υποχρεωτικά συσχετίζεται και με την επιδίωξη της ωφέλειας **γιατί στη διαδικασία μιας λογικής εκτίμησης των ηθικών περιστάσεων συμπεριλαμβάνεται υποχρεωτικά και το προσδόκιμο της ωφέλειας που απορρέει από τις ηθικές μας επιλογές.**
4. Είναι αυστηρή και απόλυτη **γιατί προτάσσει το αίσθημα του καθήκοντος, παραβλέποντας ότι υπάρχουν και ανθρώπινες ατέλειες ή αδυναμίες οι οποίες συχνά μάς αποτρέπουν από την εκδήλωσή του.**